**ĐACI SUPERJUNACI**

**7. DIO**

U spremištu su bile stare klupe, stolice, izguljene ploče i različiti pokvareni uređaji. Matija je odabrao dvije klupe jednake veličine.

– Može ove! – pokazao je rukom na pošarane, izguljene, ali čvrste klupe. – Noge nam ne trebaju. Ema M., možeš li ih maknuti, molim te?

Nasmiješena Ema došla je do klupe. – Držite gornji dio – rekla je –i malo podignite.

Učiteljica je uhvatila klupu s jedne strane, a Karlo i Matija s druge. Ema M. je lagano povukla noge i zvuk pucketanja drva otkrio je što se dogodilo. Ema pokaže željezne noge i nasloni ih na pod. Postupak je ponovila i s drugom klupom.

– Nevjerojatno. – uzdahne učiteljica. – A nisi se ni namrštila.

Ema M. se glasno nasmije. – Ovo je sitnica. Neki sam dan doma držala kauč pet minuta da brat izvuče sve knjige koje je nagurao ispod njega. Još je mama nakon toga sve usisala. Vi nosite jednu klupu, ja ću drugu.

Matija se zavukao u kut spremišta bacajući stvari oko sebe . – Evo ga! Uže i stara mreža za odbojku.

– Što će nam to? – upita ga učiteljica.

– Pa nekako se moramo popeti na stablo. Napravit ćemo dizalo!

Žurili su preko dvorišta. Zabrinuta su ih djeca čekala ispod stabla.

– Učiteljice, još petnaest minuta! – Katarina je ozbiljno gledala na sat. Nevjerojatno kako vrijeme leti kad ne treba! – uzrujala se učiteljica.

Okupili su se svi ispod stabla. – A sad, vrijeme je za Erika. – zaključila je mudro Jana.

Erik je svojom moći superspretnosti izvodio vratolomije od kojih bi ljudima zastajao dah.

**ĐACI SUPERJUNACI**

**8. DIO**

Erik je pažljivo slušao Matijine upute. Matija mu pruži dugačko uže.

– Popet ćeš se do one najšire grane ispod onih gnijezda, vidiš? Prebacit ćeš uže i spustiti ga. Mi ćemo ti u mreži poslati klupe. Dogovoreno?

Prije nego što je itko išta rekao Erik se zaletio prema stablu, odbio se od njegova debla do drugog stabla, ponovno skočio na prvo i tako malo-pomalo dospio do prvih grana. I tu su počele nevolje. Desetak uzrujanih vrana krenulo je prema Eriku. Njihovo graktanje urezivalo se ravno u uši.

– Klara, reci im nešto! – vikala je učiteljica.

Klara je došla pod stablo, raširila ruke i počela graktati. Činilo se da je to iznenadilo vrane jer su odmah zašutjele. Spustile su se na obližnje grane i svojim crnim očima proučavale Klaru.

– Ovo je kao iz filma strave! – šapnula je Katarina.

Klara je hrabro nastavila graktati. No mir nije dugo potrajao. Ponovno su počele galamiti.

– Zamolila sam ih da nam dopuste da se popnemo do one grane, ali odbile su. Obećala sam im da im nećemo dirati gnijezda. – Klara uzrujano uzdahne. – A još su nas i uvrijedile. Rekle su da ne vjeruju ljudskoj mladunčadi koja je tako glupa da mora osam godina ići u školu.

Djeca su se uzrujala. – Reci ti njima da mi barem ne kakamo po kući. – predložila je Megi. – I ne jedemo gliste i smeće...

– Dosta! – prekinula je učiteljica. – Nećemo se svađati s vranama. Ja imam supermoć da sve utišam. Učiteljica uputi opasan pogled prema vranama i ušutka ih.

Vrane su otvarale kljunove, ali uzalud. Ugodna tišina zavladala je dvorištem škole.

– Vita, pripremi lagani vjetrić. Čisto da im zatreseš gnijezda.

**POTPUNIM REČENICAMA ODGOVORI NA PITANJA .**

Što je bilo u spremištu?

Koliko je klupa Matija odabrao?

Kako je Ema M. iskoristila svoju supersnagu?

Što je Matija pronašao u kutu spremišta?

Kakvu moć ima Erik?

Dokle se popeo Erik?

Zašto nije mogao ići dalje?

Tko je razgovarao s vranama?

Zašto vrane nisu poslušale?

Što Vita mora pripremiti?